CELEX: 32020R1311
Language: hu
Date: 2020-09-21 00:00:00
Title: A Tanács (EU) 2020/1311 rendelete (2020. szeptember 21.) a Közép-afrikai Köztársaságban kialakult helyzetre tekintettel korlátozó intézkedések meghozataláról szóló 224/2014/EU rendelet módosításáról

22.9.2020   
               
               
                  HU
               
               
                  Az Európai Unió Hivatalos Lapja
               
               
                  L 308/1
               
            
         A TANÁCS (EU) 2020/1311 RENDELETE
         (2020. szeptember 21.)
         a Közép-afrikai Köztársaságban kialakult helyzetre tekintettel korlátozó intézkedések meghozataláról szóló 224/2014/EU rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 215. cikkére,
         tekintettel a Közép-afrikai Köztársasággal szembeni korlátozó intézkedésekről szóló, 2013. december 23-i 2013/798/KKBP tanácsi határozatra (1),
         tekintettel az Unió külügyi és biztonságpolitikai főképviselője és az Európai Bizottság együttes javaslatára,
         mivel:
         
                     (1)
                  
                  
                     A Tanács 2014. március 10-én elfogadta a 224/2014/EU rendeletet (2), hogy hatályba léptessen egyes, a 2013/798/KKBP határozatban előírt intézkedéseket.
                  
               
                     (2)
                  
                  
                     Az Egyesült Nemzetek Biztonsági Tanácsa (ENSZ BT) 2020. július 28-án elfogadta a 2536 (2020) sz. határozatot. Ez a határozat kiterjeszti a fegyverembargó alóli mentességek körét.
                  
               
                     (3)
                  
                  
                     A Tanács 2020. szeptember 21-én elfogadta a 2013/798/KKBP határozatot a 2536 (2020) sz. ENSZ BT-határozatnak megfelelően módosító (KKBP) 2020/1312 határozatot (3).
                  
               
                     (4)
                  
                  
                     E módosítások egy része az Európai Unió működéséről szóló szerződés hatálya alá tartozik, ennélfogva – különösen a tagállamokban tevékenykedő gazdasági szereplők által történő egységes alkalmazásuk biztosítása céljából – a végrehajtásukhoz, a korábbi ENSZ BT-határozatok fényében végrehajtandó technikai kiigazításokkal együtt, uniós szintű szabályozás szükséges.
                  
               
                     (5)
                  
                  
                     A 224/2014/EU rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 224/2014/EU rendelet 3. cikke a következő pontokkal egészül ki:
            
                        „e)
                     
                     
                        amely a következőkhöz kapcsolódik: 14,5 mm vagy ennél kisebb kaliberű fegyverek és lőszereik, valamint a kifejezetten ilyen fegyverekhez tervezett alkatrészek, továbbá a fegyverrel nem felszerelt szárazföldi katonai járművek és a 14,5 mm vagy ennél kisebb kaliberű fegyverekkel felszerelt szárazföldi katonai járművek és ezek pótalkatrészei, továbbá a kézi páncéltörő gránátvetők és a kifejezetten ilyen fegyverekhez tervezett lőszerek a Közép-afrikai Köztársaság biztonsági erői számára – az állami polgári bűnüldöző szerveket is ideértve –, amennyiben az ilyen fegyverek, lőszerek, alkatrészek és járművek kizárólagos rendeltetése a Közép-afrikai Köztársaságban a biztonsági ágazat reformjának támogatása vagy az annak keretében történő felhasználásuk, feltéve, hogy a szankcióbizottság az ilyen segítség- vagy szolgáltatásnyújtásról legalább 20 nappal korábban értesítést kapott;
                     
                  
                        f)
                     
                     
                        amely a következőkhöz kapcsolódik: a 3. cikk e) pontjában fel nem sorolt fegyverek és halált okozó egyéb kapcsolódó felszerelések a Közép-afrikai Köztársaság biztonsági erői számára – az állami polgári bűnüldöző szerveket is ideértve –, amennyiben az ilyen fegyverek és felszerelések kizárólagos rendeltetése a Közép-afrikai Köztársaságban a biztonsági ágazat reformjának támogatása vagy az annak keretében történő felhasználásuk, amennyiben azt a szankcióbizottság előzetesen jóváhagyta.”.
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 21-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 352., 2013.12.24., 51. o.
         
         
            (2)  A Tanács 224/2014/EU rendelete (2014. március 10.) a Közép-afrikai Köztársaságban kialakult helyzetre tekintettel korlátozó intézkedések meghozataláról (HL L 70., 2014.3.11., 1. o.).
         
            (3)  A Tanács (KKBP) 2020/1312 határozata (2020. szeptember 21.) a Közép-afrikai Köztársasággal szembeni korlátozó intézkedésekről szóló 2013/798/KKBP határozat módosításáról (lásd e Hivatalos Lap 3. oldalát).